钦定古今图书集成/理学汇编/经籍典/第138卷 > 《汉韩婴诗外传二》 > 《酌二》
## 钦定古今图书集成/理学汇编/经籍典/第138卷 > 《汉韩婴诗外传二》 > 《酌二》

“能治天下，必能养其民也。”能养民者，为自养也。饮食
适乎藏，滋味适乎气，劳佚适乎筋骨，寒煖适乎肌肤，
然后气藏，平心术，治思虑，得喜怒，起居而游乐，事时
而用足，夫是之谓能自养者也。故圣人不淫佚侈靡
者，非鄙夫色而爱财用也。养有适，过则不乐，故不为
也。是以冬不数浴，非爱水也；夏不频汤，非爱火也；不
高台榭，非无土木也；不大锺鼎，非无金锡也；不沉于
酒，不贪于色，非辟丑也。直行情性之所安，而制度可
以为天下法矣。故用不靡，则足以养其生，而天下称
其仁也；养不害性，足以成教，而天下称其义也；适情
辟馀，不求非其有，而天下称其廉也。行成不可掩，息
刑不可犯，执一道而轻万物，天下称其勇也；四行在
乎民，居则婉愉，怒则胜敌，故审其所以养，而治道具
矣。治道具而远近畜矣。《诗》曰：“于铄王师，遵养时晦。”言
相养者之至于晦也。